Engeland toer 1ste keer in 16 j. weer in Pakistan | Netwerk24
Engeland toer 1ste keer in 16 j. weer in Pakistan
Engeland sal vir die eerste keer in 16 jaar weer na Pakistan toer wanneer hy in Oktober aanstaande jaar in twee T20-krieketwedstryde daar in aksie sal wees.
Engeland se T20-krieketspan toer aanstaande jaar vir die eerste keer in 16 jaar weer in Pakistan. Foto: Getty Images
Die Engelse en Walliese Krieketraad (ECB) het Woensdag bevestig die eendag-wêreldkampioen sal in Oktober 'n blitsbesoek aan Karatsji bring vir die twee kragmetings ter voorbereiding vir die T20-wêreldbekertoernooi, wat later daardie maand in Indië beslis word.
Spel op internasionale vlak keer terug na die terreurgeteisterde land, wat sedert 2009 in die krieketwildernis was na 'n terroriste-aanval op die Sri Lankaanse krieketspan se toerbus.
Ses polisielede en twee burgerlikes het in dié aanval omgekom.
"Dis die eerste keer sedert 2005 dat Engeland weer in Pakistan toer en dit verteenwoordig 'n beduidende oomblik vir albei krieketnasies," het die ECB se uitvoerende hoof, Tom Harrison, Woensdag gesê.
"Soos altyd en in enige plek wêreldwyd die geval is, gaan die veiligheid en welstand van ons spelers eerste gestel word.
"Ons werk saam met die Pakistanse Krieketraad (PCB) om te verseker dat planne gereed is om juis dit te verseker.
"Dit gaan hier oor 'n veiligheidsnetwerk vir die toerspan, die voorgestelde reisprotokolle en natuurlik die situasie rondom die onvoorspelbare koronavirus-pandemie," het Harrison bygevoeg.
Pakistan se tuiswedstyde – toetsreekse teen Sri Lanka en Bangladesj en 'n witbalreeks teen Zimbabwe – is sedert 2019 weer op tuisbodem aangebied. In die dekade voor dit is sy "tuiswedstryde" in Sjarjah, Dubai en Abu Dhabi beslis.
Die T20-wedstryde teen Engeland in Karatsji is vir 14 en 15 Oktober aanstaande jaar geskeduleer. – Reuters